حيرة ابنادم
بقلم الشاعر عبد المجيد المحمداوي –
صعبة اتعيش تتمنه المحبه بطيف
صعبه اتضيع يبنادم بلا محبوب
وانته الوحشه تاكل بيك
لومثل الشمع تطفه بعجل وتذوب
صعبه ايامك الحلوات
مابيهن حبيبه ولاحرف مكتوب
يلمثل السفينه تشيل هم الناس
وانت حمولك اذنوب بوسطهه اذنوب
تريد تعيش كاهن تحسب العثرات
وتعدل اليميل وتعدل المكلوب
لوتكفر يكاهن وين كلي اتوب
ولو ضاعت ادروبك وين تلكه ادروب
يلوجهك بساتين وشجر
بس الثمر للغير
حصتك بس حطب
طول العمر متعوب